ሰብዓዊ መብት ኮሚሽን የጅግጅጋን ጥቃት አወገዘ
ቅዳሜ ሐምሌ 29 ቀን 2010 ዓ.ም. በሶማሌ ክልል በጂግጂጋ ከተማ ተከስቶ በነበረው ግጭት መሠረታዊ የሰብዓዊ መብቶች አደጋ ላይ ወድቀው እንደነበር፣ የኢትዮጵያ ሰብዓዊ መብት ኮሚሽን አስታወቀ፡፡ የኮሚሽኑ የኮሙዩኒኬሽን ዳይሬክተር አቶ ደምሰው በንቲ ይህንን ያስታወቁት፣ ረቡዕ ነሐሴ 2 ቀን 2010 ዓ.ም. በወቅታዊ ጉዳዮች ላይ በኮሚሽኑ ዋና ጽሕፈት ቤት በሰጡት ጋዜጣዊ መግለጫ ነው፡፡‹‹በክልሉ ተከስቶ በነበረው ቀውስ የሰዎች ሕይወት አልፏል፣ ንብረት ወድሟል፣ አብያተ ክርስቲያናት ተቃጥለዋል፡፡ ከመብት አንፃር የዜጎች በሕይወት የመኖር፣ ንብረት የማፍራት፣ የመዘዋወር መብት፣ እንዲሁም የሃይማኖት ነፃነት መብት ጥያቄ ውስጥ ገብቷል፡፡ አደጋ ላይም ወድቆ ነበር፤›› ሲሉ ተፈጥሮ የነበረውን ሁኔታ አስረድተዋል፡፡ በሥፍራው ችግሩ እንደተፈጠረ የመጀመርያው ተጠቂ የሆነው የኮሚሽኑ ቅርንጫፍ ጽሕፈት ቤት እንደሆነ የገለጹት አቶ ደምሰው፣ ‹‹በጅግጅጋ ከተማ የሚገኘው ቅርንጫፍ ጽሕፈት ቤት ሙሉ በሙሉ በቃጠሎ ወድሟል፣ ንብረቱ በሙሉ ተዘርፏል፣ መኪና ሳይቀር ተወስዷል፤›› ሲሉ በቅርጫፍ ጽሕፈት ቤቱ ላይ የደረሰውን ጥቃት ገልጸዋል፡፡ይህም የሆነበት ምክንያት ቀደም ሲል በክልሉ በሰፊው ሲነገርላቸው በነበሩ የሰብዓዊ መብት ጥሰቶች ሳቢያ የአገር ሽማግሌዎችና ግለሰቦች የሰብዓዊ መብት ጥሰት ተፈጽሞብናል በማለት ቅሬታ ሲያቀርቡ በመቆየታቸው፣ ኮሚሽኑም ይህንን ለማጣራት ምርመራ በመጀመሩ ምርመራውን ለማደናቀፍ እንደሆነ አቶ ደምሰው አስረድተዋል፡፡ ‹‹በአጠቃላይ በተቋማችን ላይ ጥቃት እንዲደርስ የተደረገው ሆን ተብሎ ቀደም ሲል ሲሠሩ የነበሩ የምርመራ ውጤቶችን ለማጥፋት ታልሞ የተደረገ እንደሆነ እናምናለን፤›› በማለት፣ ቅርንጫፍ ጽሕፈት ቤቱ የጥቃቱ ዓላማ የሆነው ከተጠያቂነት ለመሸሽና ሰነድ ለማጥፋት እንደሆነ ገልጸዋል፡፡ ሁኔታዎች ሲረጋጉ ግን በቅርቡ የደረሱ የሰብዓዊ መብት ጥሰቶች እንደሚመረምሩ አስታውቀው፣ የምርመራ ውጤቱንም ከግኝቱ በኋላ ይፋ እንደሚያደርጉ ቃል ገብተዋል፡፡ በክልሉ በምርመራው ሥራ ላይ የነበሩት የክልሉ የሰብዓዊ መብት ኮሚሽን ቅርንጫፍ ጽሕፈት ቤት ኮሚሽነር አቶ ጀማል መሐመድ ላይ፣ በግንቦት ወር ጥቃት ደርሶባቸው እንደነበር መዘገባችን ይታወሳል፡፡ በወቅቱ ዋና ኮሚሽነሩ አዲሱ ገብረ እግዚአብሔር (ዶ/ር) ጉዳዩን ያወገዙት ሲሆን፣ ከክልሉ ኃላፊዎች ጋር በመነጋገር አጥቂዎቹን ለሕግ ለማቅረብ እየተሠራ እንደሆነ አስታውቀው ነበር፡፡፡ አሁንም ጉዳዩን ከማውገዝ ባለፈ ኮሚሽኑ ጠንካራና አስተማሪ ዕርምጃ እንዲወሰድ የማያደርገው ለምንድነው በማለት ሪፖርተር ላቀረበው ጥያቄ፣ ‹‹እኛ መሥራት ያለብንን ሠርተናል፡፡ የምርመራ ውጤቶችን አጠናቀን ለሕዝብ ተወካዮች ምክር ቤት እንልካለን፡፡ ምክር ቤቱ ከቀረበለት በኋላ የተቀመጠውን የውሳኔ ሐሳብ ሲያምንበትና ሲያፀድቀው ዕርምጃዎች ሊወሰዱ ይችላሉ፡፡ አሠራሩ እንደዚያ ነው፡፡ ይህን አሠራር ጥሰንና አልፈን ልንሠራ የምንችለው ነገር የለም፤›› ሲሉ አቶ ደምሰው ምላሽ ሰጥተዋል፡፡    